**NÁRODNÁ RADA SLOVENSKEJ REPUBLIKY**

**IX. volebné obdobie**

Č.: KNR-VSV-2303/2024/5

**620a**

# Spoločná správa

**výborov Národnej rady Slovenskej republiky o prerokovaní vládneho návrhu zákona o integrovanej posudkovej činnosti a o zmene a doplnení niektorých zákonov (tlač 620)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre sociálne veci ako gestorský výbor **k vládnemu návrhu zákona** o integrovanej posudkovej činnosti a o zmene a doplnení niektorých zákonov **(tlač 620)** (ďalej len „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky:

**I.**

Národná rada Slovenskej republiky uznesením č. 660 z 26. novembra 2024 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre sociálne veci.

Určila zároveň Výbor Národnej rady Slovenskej republiky pre sociálne veci ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Vládny návrh zákona o integrovanej posudkovej činnosti a o zmene a doplnení niektorých zákonov **(tlač 620) prerokovali a odporučili** Národnej rade Slovenskej republiky **schváliť**:

Ústavnoprávny výbor Národnej rady Slovenskej republiky uznesením č. 243 z  27. novembra 2024,

Výbor Národnej rady Slovenskej republiky pre sociálne veci uznesením č. 93 z 27. novembra 2024.

**IV.**

Z uznesenia výboru Národnej rady Slovenskej republiky uvedenom v III. bode tejto spoločnej správy vyplývajú tieto pozmeňujúce návrhy:

1. V čl. I prílohe č. 1 časti C „postihnutia vnútorných orgánov, následky iných ochorení“ písm. m) sa slovo „pankreasu“ nahrádza slovami „pečene alebo podžalúdkovej žľazy“.

Úprava sa navrhujeme z dôvodu potreby doplnenia a spresnenia poškodení, ktoré významnou mierou ovplyvňujú funkcie tráviaceho traktu, spôsobujú funkčné dôsledky na zdravotný stav fyzickej osoby a majú za následok ťažké zdravotné postihnutie.

**Výbor NR SR pre sociálne veci**

**Gestorský výbor odporúča schváliť.**

1. V čl. I prílohe č. 1 sa časť C „postihnutia vnútorných orgánov, následky iných ochorení“ dopĺňa písmenom r), ktoré znie:

„r) vrodené alebo získané ochorenia spojené s poruchou príjmu potravy, s poruchou funkcie tráviaceho traktu, s malnutríciou, s poklesom hmotnosti tela o viac ako 10 % od normálnej hmotnosti.“.

Navrhuje sa previazať prílohu č. 3 (II. skupina, bod 1) s prílohou č. 1 časťou C, za účelom zjednotenia a zosúladenia textovej časti v oboch prílohách. Z uvedeného dôvodu je potrebné do prílohy č. 1 ZOZNAM ŤAŽKÝCH ZDRAVOTNÝCH POSTIHNUTÍ doplniť do časti C vrodené alebo získané ochorenia spojené s poruchou príjmu potravy rovnako ako je to uvedené v prílohe č. 3 ZOZNAM ZDRAVOTNÝCH POSTIHNUTÍ NA ÚČELY ODKÁZANOSTI NA KOMPENZÁCIU ZVÝŠENÝCH VÝDAVKOV NA DIÉTNE STRAVOVANIE.

**Výbor NR SR pre sociálne veci**

**Gestorský výbor odporúča schváliť.**

1. V čl. I  prílohe č. 3 II. skupine druhom bode sa slovo „pankreasu“ nahrádza slovami „pečene alebo podžalúdkovej žľazy“.

Úprava sa navrhujeme z dôvodu potreby doplnenia a spresnenia poškodení, ktoré významnou mierou ovplyvňujú funkcie tráviaceho traktu, spôsobujú funkčné dôsledky na zdravotný stav fyzickej osoby a majú za následok ťažké zdravotné postihnutie.

**Výbor NR SR pre sociálne veci**

**Gestorský výbor odporúča schváliť.**

**V.**

**Gestorský výbor** na základe stanovísk výborov k vládnemu návrhu zákona o integrovanej posudkovej činnosti a o zmene a doplnení niektorých zákonov **(tlač 620)** a v ich uzneseniach uvedených pod bodom III. tejto správy **odporúča** Národnej rade Slovenskej republiky návrh zákona v znení schválených pozmeňujúcich a doplňujúcich návrhov

**schváliť.**

**VI.**

Gestorský výbor odporúča **hlasovať o návrhoch 1** **až 3** v štvrtej časti tejto spoločnej správy **spoločne** so stanoviskom gestorského výboru **schváliť.**

**Spoločná správa** výborov Národnej rady Slovenskej republiky o prerokovaní vládneho návrhu zákona vo výboroch Národnej rady Slovenskej republiky v druhom čítaní **bola schválená** uznesením Výboru Národnej rady Slovenskej republiky pre sociálne veci  
č. 94 z 27. novembra 2024.

Týmto uznesením výbor zároveň poveril **spoločného spravodajcu,** poslanca Národnej rady Slovenskej republiky **Jozefa Cecha,** aby na schôdzi Národnej rady Slovenskej republiky pri rokovaní o predmetnom návrhu zákona informoval o výsledku rokovania výborov a predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Zároveň určil poslancov Jána Richtera, Dagmar Kramplovú, Ľubicu Laššákovú, Zdenku Mačicovú. Michala Stušku, Alenu Novákovú a Janu Vaľovú za náhradníkov spravodajcu.

 Bratislava 27. novembra 2024

**Ján Richter v.r.**

**predseda výboru**